Maatietopalvelu

Kyselyvastaus

**Asiakirjan tunnus:** KT1141

**Päivämäärä**: 8.10.2025

**Julkisuus:** Julkinen

**Iran / Naisiin kohdistuva ja kunniaan liittyvä väkivalta, 2023 – 2025 päivitys**

**Iran / Violence against women and honour-related violence, 2023 – 2025 update**

Kysymykset

1) Naisiin kohdistuva väkivalta
2) Kunniaan liittyvä väkivalta
3) Varhaiset ja pakkoavioliitot
4) Avioliiton ulkopuoliset suhteet ja niistä syntyneet lapset
5) Naisten sukuelinten silpominen (FGM)

Questions

*1) Violence against women
2) Honour-related violence
3) Early and forced marriage
4) Adultery and illegitimate children
5) Female genital mutilation (FGM)*

Tämä kyselyvastaus päivittää maatietopalvelun aiemmin laatimaa raporttia ”Naisiin kohdistuva ja kunniaan liittyvä väkivalta Iranissa, 26.6.2015[[1]](#footnote-1) ja vastausta ”Iran / Naisten asema, naisia ja miehiä koskeva kunniaväkivalta, 24.3.2023[[2]](#footnote-2).”

# Naisiin kohdistuva väkivalta

Iran on yksi harvoista maailman maista, joka ei ole ratifioinut YK:n CEDAW-sopimusta naisiin kohdistuvan syrjinnän lopettamiseksi.[[3]](#footnote-3) *World Economic Forumin* sukupuolten välistä tasa-arvoa mittaavalla *Global Gender Gap -*indeksillä Iranin vuoden 2025 sijoitus oli tutkituista maista neljänneksi huonoin (145.) Tshadin, Sudanin ja Pakistanin jälkeen. Iranin sijoitus oli laskenut kaksi sijaa edellisvuoteen nähden. Iranin heikko tulos muihin maihin verrattuna johtui WE Forumin mukaan erityisesti naisten hyvin vähäisestä osallistumisesta muodollisille työmarkkinoille ja politiikkaan.[[4]](#footnote-4) Naisvihamielisestä lainsäädännöstä huolimatta iranilaisten naisten koulutustaso ja yhteiskunnallinen aktivismi on kuitenkin ollut korkealla tasolla islamilaisen tasavallan aikana.[[5]](#footnote-5)

Naisten asemaa Lähi-idässä ja Aasiassa edistämään pyrkivän FEMENA-kansalaisjärjestön mukaan Iranin islamilaisen tasavallan naisiin kohdistaman systemaattisen syrjinnän ja väkivallan voi katsoa lisääntyneen vuoden 2020 jälkeen johtuen muun muassa talouskriisin ja korkean inflaation aiheuttaman köyhyyden, COVID-19-pandemian, konservatiivien nousun politiikassa, naisasialiikkeen ja naisten oikeuksia ajaneiden syksyn 2022 mielenosoitusten tukahduttamistoimien sekä useiden kansalaisjärjestöjen lakkauttamisen yhteisvaikutusten seurauksena.[[6]](#footnote-6)

Kattavimpien aiheesta tehtyjen tutkimusten perusteella on arvioitu, että kaksi kolmasosaa naimisissa olevista iranilaisista naisista on ainakin kerran joutunut lähisuhdeväkivallan uhriksi.[[7]](#footnote-7) Yleisimpiä taustasyitä lähisuhdeväkivallalle olivat miehen huumeriippuvuus ja rikostausta, naisen nuorempi ikä, taloudelliset vaikeudet ja oman äidin joutuminen väkivallan kohteeksi. Merkittävimpiä väkivaltaa vähentäneitä ja oikeuslaitokseen tukeutumista lisänneitä tekijöitä olivat naisen korkeampi koulutustaso ja työssä käyminen.[[8]](#footnote-8)

Iranissa ei ole voimassa olevaa lainsäädäntöä, joka erikseen kriminalisoisi lähisuhdeväkivallan. Naisiin kohdistuvasta väkivallasta rangaistaan vastaavasti kuin muustakin väkivallasta islamilaisen rikoslain § 614 mukaisesti.[[9]](#footnote-9) Iranissa tuli vuonna 2011 ensimmäistä kertaa parlamentin käsittelyyn lakiesitys, jonka tarkoituksena oli suojella naisia heihin kohdistuvalta väkivallalta entistä tehokkaammin.[[10]](#footnote-10) Jo 13 vuotta sitten käynnistetty lakiesitys naisiin kohdistuvan väkivallan erikseen kriminalisoimiseksi on kuitenkin edelleen ollut jatkuvien muutosesitysten alaisena eri Iranin toimielimissä ilman tietoa, että sitä oltaisiin lähitulevaisuudessa saattamassa voimaan. Perhesuojelulain sijasta Iranin parlamentti laati nopealla aikataululla uuden tiukan naisten pukeutumista entisestään rajoittavan siveyslain.[[11]](#footnote-11) Iranin presidentti Masud Pezeshkian tosin veti siveyslain kansallisesta turvallisuudesta vastaavan neuvoston käsiteltäväksi joulukuussa 2024 heti sen voimaantulon jälkeen, mistä lähtien vaikeasti toteutettavissa oleva lakiesitys on ollut parlamentissa korjattavana ja keskustelun alaisena.[[12]](#footnote-12) Vuonna 2021 voimaan tuli väestönkasvua tavoitteleva laki, joka rajoittaa naisten mahdollisuuksia tehdä abortteja, sterilisaatioita ja ehkäisyvälineiden saatavuutta.[[13]](#footnote-13)

Poliisi pitää naisiin kohdistuvaa väkivaltaa perheen sisäisenä asiana eikä tutki tapauksia kunnolla.[[14]](#footnote-14) Poliisien ja tuomarien naisvihamieliset asenteet, väkivallan pitäminen tavallisena käytöksenä sekä naisiin kohdistuvan väkivallan kriminalisoivan lain puuttuminen estävät naisia hakemasta pahoinpitelijöilleen rikosoikeudellisia seurauksia.[[15]](#footnote-15) Tutkimuksen mukaan pahoinpitelyistään viranomaisille ilmoittaneet naiset ovat kohdanneet sukupuoleensa perustuvaa syrjintää, heihin itseensä kohdistuvia syytöksiä ja perheen suojelemista uhrin kustannuksella, väkivallan vähättelyä, oikeuttamista ja normalisoimista sekä heidän kertomuksensa pitämistä epäuskottavana.[[16]](#footnote-16) Vähemmistöihin kuuluvat naiset kohtaavat sekä heidän sukupuoleensa että etniseen taustaansa perustuvaa syrjintää ja lisäksi usein myös kielellisiä vaikeuksia pyrkiessään turvautumaan Iranin poliisilaitokseen ja tuomioistuimiin.[[17]](#footnote-17)

YK:n ihmisoikeustarkkailija kuvaa naisia väkivallalta suojaavaa infrastruktuuria Iranissa rajalliseksi.[[18]](#footnote-18) Useimmilla alueilla ei ole tarjolla riittäviä turvakoteja, oikeusapua tai neuvontapalveluita. Väkivallasta kärsivät naiset ovat taloudellisesti riippuvaisia miespuolisista sukulaisistaan, minkä lisäksi sosiaalinen stigma ja häpeä estävät naisia hakemasta apua kotiensa ulkopuolelta.[[19]](#footnote-19) Ardabilin kaupungissa tehdyn tutkimuksen perusteella useat rakenteelliset tekijät estivät perheväkivallasta kärsiviä naisia hakemasta tilanteeseensa apua virallisilta tai epävirallisilta tahoilta. Naiset pelkäsivät sosiaalista stigmaa, perheeseen kohdistuvaa häpeää sekä väkivallan tekijän kostoa. Lisäksi pelko lasten huoltajuuden menettämisestä ja taloudellinen riippuvuus väkivallan tekijästä estivät naisia lähtemästä väkivaltaisista suhteista. Valtiollisten instituutioiden, terveydenhuoltojärjestelmän ja sosiaalityöntekijöiden tarjoamaa tukea kuvattiin vähäiseksi, kokonaan saavuttamattomissa olevaksi tai riittämättömäksi.[[20]](#footnote-20)

Iranissa turvakotitoiminnasta vastuussa on valtiollinen sosiaaliturvajärjestö (*Sazman-e Behzisti*).[[21]](#footnote-21) Vuonna 2021 Iranissa uutisoitiin olleen toiminnassa 27 väkivaltaa kokeneiden naisten turvakotia, joissa oli paikkoja yhteensä 135 naiselle. Yhteen turvakotiin mahtui kerrallaan viisi naista. Turvakodeista kahdeksan oli tuolloin valtion ylläpitämiä ja lopuista 19 vastasivat kansalaisjärjestöt.[[22]](#footnote-22) Turvakodeissa sai oleskella enintään kuuden kuukauden ajan, mutta niiden paikat olivat sen verran vähissä, että todellisuudessa naiset joutuivat lähtemään tätä nopeammin pois. Raportoinnin mukaan sosiaalijärjestön turvakotien henkilökunta painosti turvakodeissa olevia naisia palaamaan koteihinsa.[[23]](#footnote-23) Iranissa uutisoitiin vuoden 2025 alussa olevan toiminnassa enää 17 perheväkivallasta kärsiville naisille tarkoitettua turvakotia, mikä tarkoitti että niitä oli vain puolissa Iranin maakunnista.[[24]](#footnote-24) Kansalaisjärjestöillä on Iranissa ollut keskeinen rooli väkivaltaa kokeneiden naisten puolustamisessa tuomioistuimissa ja turvakotien ylläpidossa, mutta viime vuosina Iranin viranomaiset ovat enenevässä määrin lakkauttaneet niitä.[[25]](#footnote-25) Merkittävimpiä naisten parissa työskennelleitä viime aikoina lakkautettuja kansalaisjärjestöjä ovat opiskelijoille tukea tarjonnut Imam Ali – järjestö, Khane-ye Khorshid ja Omid-e Mehr Viime vuosina on raportoitu tapauksista, joissa sosiaaliturvajärjestö on vuoden 2022 naisasialiikkeen kukistamisen yhteydessä lakkauttanut kansalaisjärjestöjen ylläpitämiä turvakoteja, joista viimeisin esimerkki on huhtikuussa 2024 suljettu Länsi-Azerbaidzhanin Urumiyessa sijainnut Mehr-e Shams Afarid -turvakoti. Kansalaisjärjestöjen turvakodeissa olleita naisia ja tyttöjä on raportoitu siirretyn vankilamaisiin olosuhteisiin sosiaaliturvajärjestön muihin tiloihin.[[26]](#footnote-26)

# Kunniaan liittyvä väkivalta

Iranissa naisiin kohdistuvasta sukupuolittuneesta väkivallasta on saatavilla vain rajallisesti tietoa, koska valtio sensuroi ja rajoittaa mediaa raportoimasta tapauksia ja tutkinnasta vastaavat instituutiot ovat epäpäteviä ja korruptoituneita. Sukupuolittuneista murhista tai naisiin kohdistuneesta muusta väkivallasta ei julkaista virallisia kattavia tilastoja.[[27]](#footnote-27) Naisten murhia tutkineita toimittajia on vakavimmissa tapauksissa tuomittu vankilaan.[[28]](#footnote-28) Naisten kuolemat voivatkin jäädä Iranissa kokonaan raportoimatta tai ne saatetaan virheellisesti tilastoida itsemurhiksi ja onnettomuuksiksi. Saatavilla olevan tutkimustiedon perusteella sukupuolittuneiden murhien määrä Iranissa on kuitenkin merkittävä ja raportoitujen tapausten määrät ovat tasaisesti kasvaneet viime vuosien aikana. Naisten sukupuolittuneita murhia yleensä edeltää systemaattinen naisiin kohdistunut väkivalta.[[29]](#footnote-29) Naismurha (*femicide*) on YK:n määritelmän mukaan tarkoituksellinen tappo, jonka juurisyyt ovat sukupuoleen perustuvia, kuten esimerkiksi stereotyyppiset käsitykset sukupuolirooleista, naisten ja tyttöjen syrjintä sekä epätasa-arvoinen naisten ja miesten asema yhteiskunnassa.[[30]](#footnote-30) Niin kutsutut kunniamurhat puolestaan ovat esimerkiksi Iranissa ja muualla Lähi-idässä esiintyviä perheen kunnian säilyttämisen nimissä tehtyjä rikoksia, joissa yleensä miespuoliset perheenjäsenet tappavat perheeseen kuuluvan naisen yhteiskunnassa vallitsevien perinteiden ja uskonnollisten käsitysten loukkaamisen tai muun perheen maineelle haitallisena pidetyn käytöksen takia.[[31]](#footnote-31)

Ihmisoikeusjärjestöjen arvioiden mukaan Iranissa kuolee vuosittain kymmeniä – mahdollisesti jopa satoja – naisia vuodessa sukupuolittuneen väkivallan seurauksena. Järjestöt raportoivat vuoden 2025 alussa keskimäärin yhden naisen kuolevan joka toinen päivä sukupuolittuneen väkivallan seurauksena Iranissa.[[32]](#footnote-32) Järjestö on myös koonnut listan vuonna 2024 julkisuudessa esillä olleista naismurhista, jonka perusteella määrittämättömien perhekiistojen jälkeen tyypillisimpiä syitä naisten tappamiselle oli avioeron hakeminen, aviorikoksesta kiinni jääminen ja kosinnan torjuminen.[[33]](#footnote-33) Stop Femicide Iran -järjestön vuonna 2024 tilastoimista 172 naisten murhasta 94 johtui erilaisista perhekiistoista, 27 kunniaan liittyvistä syistä ja 11 taloudellisista tekijöistä.[[34]](#footnote-34) YK:n ihmisoikeustarkkailijan Hengaw-ihmisoikeusjärjestöltä saamien tietojen mukaan Iranissa tapahtui vuonna 2024 ainakin 179 naisten sukupuoleen perustuvaa murhaa. Moni näistä tapauksista täytti kunniamurhan tunnusmerkit. The Kurdistan Human Rights Networkin tiedossa taas oli 109 kurdinaisen sukupuolittunutta murhaa vuosien 2020-2024 ajalta.[[35]](#footnote-35) Maaliskuusta lokakuun alkuun 2025 on raportoitu ainakin 63 naisen kuolemasta oman perheenjäsenensä tai sukulaisensa tappamana.[[36]](#footnote-36) Kunniamurhien uhreiksi joutuu myös seksuaali- ja sukupuolivähemmistöjen edustajia.[[37]](#footnote-37)

YK:n ihmisoikeustarkkailijan saatavissa olleen raportoinnin perusteella naisiin kohdistuneiden murhien määrät lisääntyivät Iranissa vuosien 2023 ja 2024 aikana verrattuna aiempiin vuosiin: Vuonna 2023 Iranissa raportoitiin ainakin 186 kunniamurhaa (joista yksi oli homoseksuaali mies), ja vuonna 2024 murhattiin ainakin 179 naista, joista 52 kohdalla teosta oli vastuussa aviomies tai entinen aviomies. Muissa tapauksissa syyllisiä olivat naisten isät, veljet, muut miespuoliset sukulaiset ja poikaystävät.[[38]](#footnote-38) Usein kunniamurhien uhrit olivat myös lapsiavioliittojen uhreja.[[39]](#footnote-39) On vaikea arvioida ovatko tapaukset todellisuudessa lisääntyneet vai ovatko perheet, aktivistit ja toimittajat kyenneet tuomaan tapahtumia aiempaa paremmin julkisuuteen.[[40]](#footnote-40) Mediassa raportoitavista tapauksista ei usein käy ilmi tapausten yksityiskohtia, vaan monien naisten kuolemien raportoidaan johtuneen perhesyistä ilman tarkempia tietoja.[[41]](#footnote-41) Tyypillisesti miespuoliset sukulaiset tappoivat naiset heidän omissa kodeissaan syrjäisillä paikkakunnilla, joissa tapaukset saattoivat jäädä kokonaan huomaamatta. Tekijöiden käyttämät keinot olivat usein erittäin brutaaleja, kuten huivilla kuristamista, elävältä polttamista ja pään leikkaamista irti. Stop Femicide Iran -järjestö raportoi naisten murhia eniten väkiluvultaan rikkaassa ja väestöltään monimuotoisessa Teheranissa, minkä jälkeen eniten tapauksia keskittyi Länsi-Iraniin Ilamin, Kermanshahin, Khuzestanin ja Kurdistanin maakuntiin, joiden heimoyhteisöissä vallitsevat patriarkaaliset normit luovat sosiaalista painetta kunniamurhiin perheen maineen säilyttämiseksi. Todellisen tapausten määrän uskotaan olevan raportoitua merkittävästi korkeampi Sistan-Baluchistanissa, josta tiedonsaanti on muita alueita puutteellisempaa.[[42]](#footnote-42)

Iranin islamilaiseen lakiin perustuvan rikoslain mukaan murhasta voidaan tuomita qisas-rangaistukseen, joka on murhan kohdalla kuolemantuomio. Iranin rikoslaki kuitenkin suojelee kunniamurhan tekijöitä, sillä kunniamurhan tekijä tuomitaan rikoslain § 612 mukaan vain 3-10 vuoden vankeuteen. Rikoslain § 301 estää kuolemantuomion mahdollistavan islamilaisen qisas*-*tuomion langettamisen isälle tai isän isälle lapsensa tai lapsenlapsensa tappamisesta. Rikoslain § 630 estää qisas-tuomion langettamisen miehille, jotka tappavat vaimonsa saatuaan heidät kiinni aviorikoksesta itse teossa. Lisäksi § 302 estää qisas-tuomiot tilanteissa, joissa uhri on ennen murhaansa syyllistynyt islamilaisen lain vakavimpaan kategoriaan kuuluvaan rikokseen (hadd). Toisaalta YK:n ihmisoikeustarkkailijan mukaan Iranin arvioidaan teloittaneen vuosina 2010-2023 murhasta tuomittuina ainakin 114 naista, joista suurin osa oli tappanut puolisonsa. Huomionarvoista on, että usein murhaa on edeltänyt pitkään jatkunut sukupuolittunut väkivalta. Vuonna 2024 Iranissa teloitettiin ennätyksellinen määrä naisia.[[43]](#footnote-43)

# Varhaiset ja pakkoavioliitot

Iranissa tapahtui tehokkaan perhesuunnittelu- ja peruskoulutusohjelman seurauksena maailman nopein suunnanmuutos väestönkasvussa, kun 1990-luvulta 2010-luvulle tultaessa yhden sukupolven aikana hedelmällisyysluku putosi yli kuudesta alle kahteen lapseen naista kohden. Saman sukupolven aikana naisten ja miesten keskimääräinen avioliittoikä nousi merkittävästi.[[44]](#footnote-44) Noin kolmasosa avioliitoista Iranissa on perinteisesti ollut serkusten välisiä, ja käytäntö on edelleen yleinen monissa Iranin yhteisöissä.[[45]](#footnote-45) Perinteisten, oman suvun tai muun lähipiirin sisällä järjestettyjen avioliittojen suosio on kuitenkin romahtanut Iranin nuoren sukupolven keskuudessa, joka haluaa itse valita puolisonsa.[[46]](#footnote-46) Iranilaiset vanhemmat eivät enää välttämättä edellytä lapsiaan menemään sukulaisen kanssa naimisiin, vaan sen sijaan odottavat aviopuolisolta hyvää yhteiskuntaluokkaa ja tulotasoa.[[47]](#footnote-47)

Iranin lainsäädäntö asettaa naiset miehille alisteiseen asemaan ja näin systemaattisesti mahdollistaa naisiin kohdistuvaa lähisuhdeväkivaltaa. Iranin lait virallistavat miehen aseman perheen päänä ja antavat miehelle yksipuolisen oikeuden avioeroon ja lasten huoltajuuteen, mikä tekee väkivaltaisesta suhteesta pakenemisen naiselle erittäin vaikeaksi.[[48]](#footnote-48) Nainen ei voi Iranin siviililain mukaan lähteä miehensä kodista menettämättä oikeuttaan elatukseen ilman oikeuden päätöstä, joka toteaa hänen olevan vaarassa.[[49]](#footnote-49) Nainen voi Iranin lainsäädännön mukaan saada avioeron tarpeeksi vakavan pahoinpitelyn seurauksena, mutta käytännössä tämän todistaminen tuomarille on vaikeaa.[[50]](#footnote-50) Naisen vastoin miehen tahtoa hakeman avioeron käsittely kestää oikeudessa noin kahdesta kolmeen vuotta. Miehet voidaan määrätä oikeudessa maksamaan naisille rahallisia korvauksia (*diye*) näkyviä vahinkoja aiheuttaneista pahoinpitelyistä, mutta tämä ei tarkoita, että tuomari puoltaisi avioeroa.[[51]](#footnote-51)

Iranin siviililain mukaan tytöt saavuttavat avioliittoiän 13-vuotiaina ja pojat 15-vuotiaina.[[52]](#footnote-52) Tätäkin nuoremmat tytöt 9-vuotiaasta lähtien voivat saada luvan avioitumiseen tuomarilta ja huoltajaltaan. Lisäksi on mahdollista jättää avioliitto rekisteröimättä, kunnes tyttö täyttää 13 vuotta, tai solmia suullinen väliaikainen avioliitto.[[53]](#footnote-53) Iranin tilastokeskus julkaisi tietoja rekisteröidyistä lapsiavioliitoista vuoteen 2021 saakka, minkä jälkeen lukuja ei enää ole ollut saatavilla.[[54]](#footnote-54) Luvut olivat niiden julkaisun lopettamista edeltävinä vuosina lähteneet uuteen nousuun monen vuoden laskevan trendin jälkeen: vuonna 2021 rekisteröitiin yli 27 000 alle 15-vuotiaiden tyttöjen avioliittoa.[[55]](#footnote-55) Vuoteen 2021 saakka Iranissa rekisteröitiin vuosittain noin 100 000 – 170 000 alle 18-vuotiaiden tyttöjen avioliittoa, joista noin 30 000 – 40 000 oli alle 15-vuotiaiden tyttöjen avioliittoja. Kaikista Iranissa solmituista avioliitoista viidesosa oli lapsiavioliittoja. Alle 18-vuotiaiden avioliitot muodostivat noin puolet kaikista rekisteröidyistä avioliitoista joillakin alueilla Ardabilissa, Hamadanissa, Itä-Azerbaidzhanissa, Khorasanissa ja Zanjanissa. Alle 15-vuotiaiden tyttöjen avioliitot olivat yleisimpiä Zanjanissa ja Khorasanissa ja alle 13-vuotiaiden tyttöjen Zanjanissa, Sistan-Baluchistanissa ja Itä-Azerbaidzhanissa. Alle 13-vuotiaiden tyttöjen avioliittoja rekisteröitiin muita alueita selvästi enemmän Khodabanden, Bustanabadin ja Qochanin kunnissa.[[56]](#footnote-56) Iranin tilastokeskuksen mukaan persialaisena kalenterivuonna 2021/22 alle 15-vuotiaat äidit synnyttivät 1392 lasta. 15-19-vuotiaat äidit synnyttivät samana vuonna 64 632 lasta.[[57]](#footnote-57)

Niillä alueilla, joilla alaikäisten avioliitot ovat yleisiä, vanhemmat tekevät päätöksen avioparin puolesta. Näillä alueilla sosiaalinen paine naittaa tyttäret ennen kahdeksantoista vuoden ikää on suuri.[[58]](#footnote-58) Avioitumisikä on alhaisempi sellaisilla alueilla, joilla esiintyy köyhyyttä ja lukutaidottomuutta.[[59]](#footnote-59) Tunnettuja alueita, joilla alaikäisten avioliitot ovat yleisiä, ovat esimerkiksi Khorasan Razavi, Itä- ja Länsi-Azerbaidzhan, Khuzestan, Sistan-Baluchistan ja Hormozgan.[[60]](#footnote-60) Iranin köyhimpiin ja vähiten kehittyneisiin alueisiin kuuluvassa Sistan-Baluchistanissa lasten – erityisesti tyttöjen – syntymien rekisteröinti on puutteellista eikä perinteisesti saman heimon ja perheen sisällä tapahtuvia avioliittoja nähdä tarpeellisena rekisteröidä viranomaisille. Tästä syystä alaikäisten avioliitot ovat huomattavasti rekisteröityä yleisempiä maakunnassa. Raskauteen ja synnytyksiin liittyvät komplikaatiot ovat Sistan-Baluchistanissa yleisin kuolinsyy 15-19-vuotiailla tytöillä.[[61]](#footnote-61)

# Avioliiton ulkopuoliset suhteet ja niistä syntyneet lapset

Avioliiton ulkopuoliset sekä esiaviolliset suhteet ovat yleistyneet erityisesti kaupungeissa asuvien iranilaisten keskuudessa. Vaikka tällaiset suhteet ovat Iranin lainsäädännön mukaan rangaistavia, viranomaiset ovat harvoin kiinnostuneita ottamaan tapauksia käsiteltävikseen. Jos tapauksia päätyy tutkittaviksi, se johtuu yleensä yksityishenkilön ilmiannosta.[[62]](#footnote-62)

Iranilaisten asuminen yhdessä ilman avioliittoa (nk. valkoinen avioliitto, *ezdevaj-e sefid*) on yleistynyt erityisesti suurimmissa kaupungeissa asuvan nuoren ikäluokan parissa.[[63]](#footnote-63) Varsinaisia tilastoja yhdessä asuvista aviottomista pareista ei kuitenkaan ole saatavilla ilmiön viimeaikaisuuden ja laittomuuden vuoksi. Vaikka naimattoman parin yhdessä asuminen on paheksuttavaa ja Iranin valtiolliset ja uskonnolliset johtajat ovat voimakkaasti ottaneet kantaa sitä vastaan, viranomaiset eivät ole toistaiseksi ryhtyneet konkreettisiin toimiin ilmiöön puuttumiseksi.[[64]](#footnote-64)

Mikäli paria vastaan nostetaan syyte esiaviollisesta suhteesta[[65]](#footnote-65) (*rabete-ye namashru’*), he voivat väittää solmineensa väliaikaisen avioliiton (persiaksi *sighe*, arabiaksi *muta’*), joka on laillinen[[66]](#footnote-66) ja uskonnollisesti hyväksytty mutta sosiaalisesti halveksittu tapa Iranissa[[67]](#footnote-67). Väliaikaisia avioliittoja ei ole pakko rekisteröidä virallisesti, vaan pelkkä osapuolten välinen suullinen sopimus on oikeudessa pitävä, mikä tarjoaa yksinkertaisen ratkaisun laillisten seuraamusten välttämiseksi. Iranin tuomioistuimet eivät lähtökohtaisesti pyri itse selvittämään sukupuolisuhteiden yksityiskohtia ja todisteita.[[68]](#footnote-68) Naimisissa oleva aviorikoksen tehnyt nainen ei kuitenkaan voi vedota väliaikaiseen avioliittoon, sillä tämä on sallittua vain miehille, ja hänen kohdallaan teloitus ja raippatuomiot ovat mahdollisia.[[69]](#footnote-69) Naimaton nainen puolestaan tarvitsee isänsä luvan väliaikaisen avioliiton rekisteröimiseen.[[70]](#footnote-70) YK:n ihmisoikeustarkkailijan tiedossa ei ole, että ketään olisi teloitettu Iranissa vuonna 2024 aviorikoksen takia.[[71]](#footnote-71) Aviorikoksen perusteella kuolemantuomion saaneiden naisten määrän Iranin vankiloissa raportoidaan kuitenkin kasvaneen.[[72]](#footnote-72)

Avoliittoon liittyy useita ongelmia, kuten suhteen salaamista lähipiiriltä. Iranin patriarkaalisessa yhteiskunnassa avoliitossa asumisen sosiaaliset paineet ja lainsäädännölliset esteet vaikuttavat miehiä enemmän naisiin.[[73]](#footnote-73) Naiset, jotka kärsivät perheväkivaltaa avoliitossa, eivät esimerkiksi voi turvautua poliisin apuun, koska heitä voitaisiin syyttää avioliiton ulkopuolisesta suhteesta.[[74]](#footnote-74) Tilanteeseen liittyvä stigma ja häpeä saa monet avoliitossa elävät raskaaksi tulleet naiset turvautumaan laittomiin abortteihin.[[75]](#footnote-75)

Väliaikaisessa avioliitossa (*sighe*) syntynyt lapsi on Iranin lainsäädännön mukaan yhdenvertaisessa asemassa pysyvässä avioliitossa (*nikah*) syntyneen kanssa. Mikäli vanhempien väliaikaista avioliittoa ei ole rekisteröity viranomaisille, tästä voi koitua heille joitakin seuraamuksia, mutta lapsen lailliseen asemaan ja rekisteröintiin tällä ei ole vaikutusta.[[76]](#footnote-76) Väliaikainen avioliitto täytyy rekisteröidä viranomaisille vasta siinä vaiheessa, kun se johtaa raskauteen ja lapsen syntymään.[[77]](#footnote-77) Aiheesta Teheranin, Isfahanin ja Mashhadin kaupungeissa tehdyn antropologisen tutkimuksen tulosten perusteella siitä huolimatta, että Iranin lainsäädäntö takaa väliaikaisessa avioliitossa syntyneelle lapselle muodollisesti vastaavat oikeudet pysyvässä avioliitossa syntyneeseen verrattuna, väliaikaisen avioliiton osapuolet hyvin harvoin pyrkivät hankkimaan lapsia suhteensa aikana. Käytännössä väliaikaisessa avioliitossa syntyneet lapset voivat kohdata ongelmia isyyden tunnustamisessa, syntymän rekisteröinnissä ja muiden virallisten asioiden hoitamisessa. Tutkimuksessa haastatellut miehet katkaisivat yhteydet väliaikaisiin vaimoihinsa avioliiton päätyttyä tai väliaikaisen vaimon tultua raskaaksi. Nainen voi tässä tilanteessa haastaa väliaikaisen aviomiehensä oikeuteen, mutta oikeuden käsittelyt vievät aikaa ja vaativat resursseja, kuten asianajajan palkkaamisen. Käytännössä naiset jäivät usein yksin raskautensa kanssa väliaikaisen avioliiton päätyttyä.[[78]](#footnote-78)

Avioliiton ulkopuolella syntyvät lapset ovat Iranissa tavallinen mutta hallinnolle arkaluontoinen asia. Iranin viranomaiset eivät julkaise lukuja tällaisten lasten määrästä. Iranissa lapsen rekisteröiminen on isän velvollisuus riippumatta siitä, onko lapsi syntynyt pysyvässä avioliitossa, väliaikaisessa avioliitossa tai avioliiton ulkopuolella. Myös äiti voi hankkia lapselleen iranilaisen kansalaisuustodistuksen, jos hänen pysyvä tai väliaikainen avioliittonsa on rekisteröity Iranin viranomaisille. Usein avioliiton ulkopuolella syntyneen lapsen isä jää kuitenkin tunnistamatta.[[79]](#footnote-79) Iranin siviililain kohta 1167 evää aviorikoksen tekijöiden oikeuden aviorikoksesta syntyneen lapsen huoltajuuteen.[[80]](#footnote-80)

Iranilaisen kansalaisuustodistuksen (*shenasname*) hankkiminen aviottoman parin lapselle on avioliitossa olevia monimutkaisempaa.[[81]](#footnote-81) Vuonna 2020 väestörekisterikeskuksen edustaja kertoi iranilaismedialle antamassaan haastattelussa keskuksen myöntävän avioliiton ulkopuolella syntyneille lapsille, joiden isä ei ole tiedossa, väestörekisterilain mukaisesti[[82]](#footnote-82) kansalaisuustodistuksia eli shenasnameja äidin sukunimellä ja lisätyllä kuvitteellisella isän nimellä. Kyseessä on ainoa tilanne Iranin lainsäädännössä, kun lapsi voi periä äitinsä sukunimen.[[83]](#footnote-83) Alle tunnin kuluttua haastattelun julkaisusta väestörekisterikeskuksen virkailija otti kuitenkin yhteyttä uutistoimistoon ja kiisti puheensa korostamalla, ettei väestörekisterikeskus voi tehdä päätöstä isättömän lapsen kansalaisuustodistuksen myöntämisestä ennen kuin lapsen äiti on saanut oikeuden päätöksen lapsensa asemasta.[[84]](#footnote-84) Iranin viranomaiset pitävät listaa avioliiton ulkopuolella syntyneistä lapsista, mikä voi aiheuttaa heille ongelmia tulevaisuudessa esimerkiksi tiettyjen töiden saamisessa.[[85]](#footnote-85) Avioliiton ulkopuolella syntynyt lapsi ei ole oikeutettu perintöön.[[86]](#footnote-86)

# Naisten sukuelinten silpominen (FGM)

Naisten sukuelinten silpominen (*female genital mutilation, FGM*) on muinainen käytäntö, joka edelleen kuuluu paikalliseen tapakulttuuriin tietyillä Iranin läntisillä ja eteläisillä alueilla. Haitallisen perinteen jatkumista näillä alueilla pitää yllä köyhyys, lukutaidottomuus, sukupuolten epätasa-arvoinen asema ja puutteellinen terveydenhuollon saatavuus. Lisäksi Iranin viranomaiset eivät ole olleet kiinnostuneita puuttumaan näillä vähemmistöjen asuttamilla alueilla vallitseviin ongelmiin, minkä vuoksi yleinen tietoisuus FGM:n esiintymisestä Iranissa on edelleen heikolla tasolla.[[87]](#footnote-87)

Aiheeseen vuosien ajan syvällisesti perehtyneen, Iso-Britanniassa asuvan iranilaistaustaisen antropologi Kameel Ahmadyn tutkimustulosten mukaan naisten sukuelinten silpomista harjoitetaan ainoastaan neljässä maakunnassa Iranissa: Länsi-Azerbaidzhan, Kurdistan, Kermanshah ja Hormozgan. Näissä maakunnissa esiintyy laajasti myös muita naisiin kohdistuvan väkivallan muotoja, kuten varhaisia ja pakkoavioliittoja, moniavioisuutta ja kunniaan liittyviä murhia. Naisten sukuelinten silpominen on Ahmadyn havaintojen mukaan yleisintä sunnalaista shafi’i-koulukuntaa tunnustavien kurdien keskuudessa, mutta lisäksi pieni määrä muita sunneja sekä shiioja harjoittaa sitä. Länsi-Azerbaidzhanin pohjoisosien azerien keskuudessa käytäntöä ei ole lainkaan havaittu, kuten ei myöskään Ilamin ja Kermanshahin shiialaisten tai yarsanilaisten (ahl-e haqq) kurdien keskuudessa. Hormozganissa, Kermanshahissa ja Ilamissa on kuitenkin havaittu joitakin FGM:ää harjoittavia shiioja.[[88]](#footnote-88)

Länsi-Azerbaidzhanissa ilmiötä esiintyy ainoastaan maakunnan eteläosan kurdien asuttamilla alueilla Sardashtissa, Miandoabissa, Piranshahrissa, Mahabadissa ja Bukanissa. Kermanshahissa ilmiö keskittyy lähinnä Hauramanin ja Jaffin alueelle Paveen, Javanrudiin ja Ravansariin. Kurdistanissa FGM:ää harjoitetaan lähinnä lounaassa Marivanissa, Sarvabadissa, Kamyaranissa ja Divandarressa ja Hormozganissa eteläosissa sekä läheisillä saarilla, kuten Qeshmissä.[[89]](#footnote-89) Naisten sukuelinten silpomisesta ei ole havaintoja muissa Iranin sunniyhteisöissä, kuten Sistan-Baluchistanissa, Khorasanin kurdien keskuudessa, Golestanin turkmeenien keskuudessa eikä Ardabilin ja Länsi-Azerbaidzhanin turkkilaista alkuperää olevien azerien keskuudessa.[[90]](#footnote-90)

FGM:n suosion on havaittu olevan nuorempien sukupolvien parissa laskussa vanhempiin nähden kaikissa neljässä maakunnassa, joissa ilmiötä esiintyy. Monilla näistä alueista enää vain pieni vähemmistö alle 30-vuotiaista naisista oli ympärileikattuja, kun aiemmissa sukupolvissa ainakin lähes puolet oli leikattu. Ainoastaan Hormozganissa edelleen ympärileikattiin suuri osa naisista.[[91]](#footnote-91)

## Lähteet

Afary, Janet & Faust, Jesilyn 2021. *Iranian Romance in the Digital Age: From Arranged Marriage to White Marriage.* I.B.Tauris: London, 2021. 978-0-77556-1827-9.

Ahmady, Kameel

2022a. *An Echo of Silence: A Comprehensive Research Study on Early Child Marriage (ECM) in Iran*. <https://kameelahmady.com/wp-content/uploads/2023/07/An-echo-of-silence.pdf>(käyty 8.10.2025).

2022b. *A House on Water: A Comprehensive Study on Sigheh Mahramiat and Temporary Marriage in Iran.* <https://kameelahmady.com/wp-content/uploads/2023/07/A-house-on-water.pdf>(käyty 8.10.2025).

2022c. *In the Name of Tradition: “A Comprehensive Research on Female Genital Mutilation/ Cutting (FGM/C) in Iran” with an appendix on male circumcision.* <https://kameelahmady.com/wp-content/uploads/2023/10/In-the-name-of-tradtion-1_compressed.pdf>(käyty 8.10.2025).

Babakhani, Atieh & Miller, Susan L. 2022. “*I Felt I Was Screaming Under the Water”: Domestic Violence Victims’ Experiences in Iran’s Police Departments and Criminal Courts. Violence against Women, Vol. 28, No. 10 (2022*). <https://doi.org/10.1177/10778012211032703> (käyty 8.10.2025).

BBC (British Broadcasting Corporation) 24.10.2021. *Iran: The painful choices of being pregnant and unmarried*. <https://www.bbc.com/news/world-middle-east-58957045>(käyty 8.10.2025).

BBC Persian 21.7.2021. *سازمان بهزیستی ایران برای '۱۳۵ زن' خشونت‌دیده خانه امن دارد (“Iranin sosiaalijärjestöllä on turvakodissa paikka 135 väkivaltaa kärsineelle naiselle”*). <https://www.bbc.com/persian/iran-57914394> (käyty 8.10.2025).

CHRI (Center for Human Rights in Iran)

6.3.2025. *Gender Apartheid in Iran is Crushing Women’s Lives and Futures.* <https://iranhumanrights.org/2025/03/gender-apartheid-in-iran-is-crushing-womens-lives-and-futures/#:~:text=The%20World%20Economic%20Forum's%202024%20Global%20Gender,it%20at%20143rd%20out%20of%20146%20countries>(käyty 8.10.2025).

01/2025. *Special Briefing: Killed Because You Are a Woman – Violence Against Women in Iran Reaches New Heights*. <https://iranhumanrights.org/wp-content/uploads/Special-Briefing-Femicides-ready-to-post.pdf>(käyty 8.10.2025).

20.11.2024. *Atrocities Suffered by Iran’s Minority Children Are Largely Ignored by World*. <https://iranhumanrights.org/2024/11/atrocities-suffered-by-irans-minority-children-are-largely-ignored-by-world/>(käyty 8.10.2025).

10.10.2024. *Atrocities Against Girls in Iran Must Be Addressed as World Marks Day of the Girl Child.* <https://iranhumanrights.org/2024/10/atrocities-against-girls-in-iran-must-be-addressed-as-world-marks-day-of-the-girl-child/> (käyty 8.10.2025).

DIS (Danish Immigration Service) 02/2018. *Iran: Relations outside of marriage in Iran and marriages without the acceptance of the family.* Saatavilla: <https://www.refworld.org/reference/countryrep/dis/2018/en/120684> (käyty 8.10.2025).

FEMENA

6.3.2025. *Systemic Violence Against Women in Iran: Legal Barriers, Policy Failures, and the Urgent Need for Reform.* <https://femena.net/2025/03/06/systemic-violence-against-women-in-iran-legal-barriers-policy-failures-and-the-urgent-need-for-reform/>(käyty 8.10.2025).

2.1.2025. *Iran’s New Hijab Law: Controlling Women’s Bodies through Surveillance, Fines and Punitive Measures.* <https://femena.net/2025/01/02/irans-new-hijab-law-controlling-womens-bodies-through-surveillance-fines-and-punitive-measures/>(käyty 8.10.2025).

09/2023. *Iranian Women’s Struggle to Resist Repression: The Years of Hardship and Violence.* <https://femena.net/wp-content/uploads/2023/09/The-Years-of-Hardship-and-Violence.pdf>(käyty 8.10.2025).

FGM/C Research Initiative / Ahmady, Kameel 2021. *The Changing Paradigms of FGM/C in Iran.*[https://www.fgmcri.org/media/uploads/Continent%20Research%20and%20Resources/Middle%20East/changing\_paradigms\_of\_fgm\_(avayebuf).pdf](https://www.fgmcri.org/media/uploads/Continent%20Research%20and%20Resources/Middle%20East/changing_paradigms_of_fgm_%28avayebuf%29.pdf) (käyty 8.10.2025).

Friedl, Erika 2021. *How Marriage Changed in Boir Ahmad, 1900-2015*. Afary, Janet & Faust, Jesilyn 2021. *Iranian Romance in the Digital Age: From Arranged Marriage to White Marriage.* I.B.Tauris: London, 2021. 978-0-77556-1827-9.

Ghaffarihosseini et al 2021. *Supporting the victims of domestic violence in Iran: two decades of effort.* Injury and Violence 2021 July 13(2), s. 161-164. <https://pmc.ncbi.nlm.nih.gov/articles/PMC8435080/pdf/jivr-13-161.pdf> (käyty 8.10.2025).

Golzard, Vahideh & Miguel, Cristina 2021. *Negotiating Intimacy through Social Media: Challenges and Opportunities for Muslim Women in Iran. Afary, Janet & Faust, Jesilyn 2021. Iranian Romance in the Digital Age: From Arranged Marriage to White Marriage. I.B.Tauris: London, 2021. 978-0-77556-1827-9.*

Hegland, Mary Elaine 2021. *Changing Perceptions and Practices of Marriage among People of Aliabad from 1978 to 2018.* Afary, Janet & Faust, Jesilyn 2021. *Iranian Romance in the Digital Age: From Arranged Marriage to White Marriage.* I.B.Tauris: London, 2021. 978-0-77556-1827-9.

Hengaw Organization for Human Rights 8.3.2025. *Hengaw Report on Systematic Violations of Women’s Rights in Iran Marking March 8*. <https://hengaw.net/content/upload/1/root/copy-of-8-march-2025.pdf> (käyty 8.10.2025).

Iran

1986*. قانون ثبت احوال (“Väestörekisterilaki”.* Saatavilla: <https://rc.majlis.ir/fa/law/show/97466> (käyty 8.10.2025).

1935. *The Civil Code of the Islamic Republic of Iran.* Saatavilla: <https://www.wipo.int/edocs/lexdocs/laws/en/ir/ir009en.pdf> (käyty 8.10.2025).

2012. *Islamic Penal Code of the Islamic Republic of Iran.* Saatavilla: <https://iranhrdc.org/islamic-penal-code-of-the-islamic-republic-of-iran-book-one-book-two/> (käyty 8.10.2025).

Iran Focus 24.5.2023. *The Unsettling Child Marriage Epidemic Sweeping Iran.* <https://iranfocus.com/life-in-iran/49590-the-unsettling-child-marriage-epidemic-sweeping-iran/> (käyty 8.10.2025).

Iran International

21.9.2025. *Temporary marriage in Iran: religiously sanctioned, socially taboo.* <https://www.iranintl.com/en/202508248456>(käyty 8.10.2025).

2.5.2025. *Iran withdraws violence against women law after hardliner revisions.* <https://www.iranintl.com/en/202505025073>(käyty 8.10.2025).

30.4.2024. *Iran’s Government Continues Crackdown on Charity NGOs.* <https://www.iranintl.com/en/202404307452>(käyty 8.10.2025).

Iran Wire

7.10.2025. *Iranian Woman Killed After Poverty Forced Her Back to Abusive Ex-Husband*. <https://iranwire.com/en/women/145367-iranian-woman-killed-after-poverty-forced-her-back-to-abusive-ex-husband/>(käyty 8.10.2025).

17.7.2025. *When Seeking Divorce Means Death: How Iran’s Laws Leave Women Trapped in Fatal Marriages.* <https://iranwire.com/en/women/143286-when-seeking-divorce-means-death-how-irans-laws-leave-women-trapped-in-fatal-marriages/> (käyty 8.10.2025).

5.6.2025. *‘No Singles Allowed’: The Cost of Living Alone in Iran.* <https://iranwire.com/en/features/141779-no-singles-allowed-the-cost-of-living-alone-in-iran/> (käyty 8.10.2025).

12.5.2025. *Kill With Impunity: How Iran’s Laws Enable ‘Honor’ Killings.* <https://iranwire.com/en/features/141121-kill-with-impunity-how-irans-laws-enable-honor-killings/>(käyty 8.10.2025).

12.12.2024. *Daughters, Wives, Sisters: Iran’s Silent Femicide Crisis.* [*https://iranwire.com/en/women/137063-daughters-wives-sisters-irans-silent-femicide-crisis/*](https://iranwire.com/en/women/137063-daughters-wives-sisters-irans-silent-femicide-crisis/)(käyty 8.10.2025).

1.4.2022. *Official Statistics: One Fifth of All Marriages in Iran are Child Marriages.* <https://iranwire.com/en/society/102678-official-statistics-one-fifth-of-all-marriages-in-iran-are-child-marriages/>(käyty 8.10.2025).

Landinfo 5.8.2022. *Temanotat Iran: Familie og ekteskap.* <https://landinfo.no/wp-content/uploads/2022/08/Temanotat-Iran-Familie-og-ekteskap-05082022-ny.pdf> (käyty 8.10.2025).

Maatietopalvelu

24.3.2023. *Iran / Naisten asema, naisia ja miehiä koskeva kunniaväkivalta.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/aad5150e-6fd8-41ad-bb17-bb2bc9a519b1>(käyty 8.10.2025).

26.6.2015. *Naisiin kohdistuva ja kunniaan liittyvä väkivalta Iranissa.* <https://migri.fi/documents/10197/5798793/60883_Suuntaus-raportti_Kunniaan_liittyva_vakivalta_Iranissa.pdf> (käyty 8.10.2025).

Middle East Eye 28.9.2018. *Love in the shadows: The Iranians who risk punishment for their ‘white wedding’*. <https://www.middleeasteye.net/news/love-shadows-iranians-who-risk-punishment-their-white-wedding>(käyty 8.10.2025).

OHCHR (United Nations Human Rights Office of the High Commissioner) 2023. *Status of Ratification: Interactive Dashboard*. <https://indicators.ohchr.org/>(käyty 8.10.2025).

Radio Farda 1.2.2025. پد*یده «زن‌کشی» در ایران؛ هر دو روز یک زن کشته می‌شود (“Naismurhailmiö Iranissa: nainen tapetaan joka toinen päivä”).* <https://www.radiofarda.com/a/a-woman-is-killed-by-her-own-family-every-two-days-in-iran/33298591.html> (käyty 8.10.2025).

Radio Zamaneh

7.3.2022*. حکایت خانه‌های امن بهزیستی؛ به خانه‌ات برگرد، بسوز و بساز (Sosiaalijärjestön turvakotien tarina: Palaa kotiin ja koita kestää.”)* [*https://www.radiozamaneh.com/706954/*](https://www.radiozamaneh.com/706954/)(käyty 8.10.2025).

16.9.2020. *تکذیب صدور شناسنامه برای کودکان متولد خارج از ازدواج رسمی (“Virallisen avioliiton ulkopuolella syntyneen lapsen kansalaisuustodistuksen myöntämisen kiistäminen”).* <https://www.radiozamaneh.com/538085/> (käyty 8.10.2025).

Rahbari, Ladan 10.3.2022. *Marriage, Parentage and Child Registration in Iran: Legal Status of Children of Unmarried Parents.* Social Sciences 11(3) 2022, 120. <https://www.mdpi.com/2076-0760/11/3/120> (käyty 8.10.2025).

RFE/RL (Radio Free Europe, Radio Liberty) 3.2.2025. *Inside Iran’s Epidemic of ‘Honor’ Killings: One Woman Killed Every Two Days.*  <https://www.rferl.org/a/iran-women-honor-killing-gender-violence/33300465.html> (käyty 8.10.2025).

Sahebjame, Maral 2020. *Rewriting Gender in Post-revolutionary Iran: How Cohabitation Comes to Embody the Affair between Law and Society*. Frontiers Special Online Issue 41.1A. <https://frontiers.utah.edu/rewriting-gender-in-post-revolutionary-iran/>(käyty 8.10.2025).

Sazman-e Behzisti-ye Keshvar 16.12.2020. *خانه امن زنان ایرانی کجاست؟ (“Missä on turvakoti?”).* <https://www.behzisti.ir/news/27732/%DA%AF%D8%B2%D8%A7%D8%B1%D8%B4-%D8%AE%D8%A7%D9%86%D9%87-%D8%A7%D9%85%D9%86-%D8%B2%D9%86%D8%A7%D9%86-%D8%A7%DB%8C%D8%B1%D8%A7%D9%86%DB%8C-%DA%A9%D8%AC%D8%A7%D8%B3%D8%AA>(käyty 8.10.2025).

SFI (Stop Femicide Iran) 2025. *Violence against Women and Girls: Annual Report 2024.* <https://stopfemicideiran.org/wp-content/uploads/2025/04/VIOLENCE-AGAINST-ANNUAL-REPORT-2024-final-5.pdf>(käyty 8.10.2025).

UNGA (United Nations General Assembly)

18.6.2025. *Situation of human rights in the Islamic Republic of Iran: Report of the Secretary-General.* *A/HRC/59/22*. <https://docs.un.org/A/HRC/59/22> (käyty 8.10.2025).

12.3.2025. *Situation of human rights in the Islamic Republic of Iran\*, Report of the Special Rapporteur on the situation of human rights in the Islamic Republic of Iran, Mai Sato. A/HRC/58/62.* <https://docs.un.org/en/A/HRC/58/62>(käyty 8.10.2025).

Vatandoust, Gholam Reza & Sheipari, Maryam 2021. *Beyond the Sharia: “White Marriage” in the Islamic Republic of Iran.* Afary, Janet & Faust, Jesilyn 2021. *Iranian Romance in the Digital Age: From Arranged Marriage to White Marriage.* I.B.Tauris: London, 2021. 978-0-77556-1827-9.

VoA (Voice of America) 5.1.2025. *نیمی از استان‌های کشور فاقد «خانه امن»، برای زنان قربانی خشونت خانگی (“Puolista Iranin maakunnista puuttuu turvakoti perheväkivallasta kärsiville naisille”).* <https://ir.voanews.com/a/safe-house-for-women-victims-domestic-violence/7924811.html> (käyty 8.10.2025).

WE Forum (World Economic Forum) 06/2025. *Global Gender Gap Report 2025.* <https://reports.weforum.org/docs/WEF_GGGR_2025.pdf> (käyty 8.10.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 26.6.2015. [↑](#footnote-ref-1)
2. Maatietopalvelu 24.3.2023. [↑](#footnote-ref-2)
3. OHCHR 2023. [↑](#footnote-ref-3)
4. WE Forum 06/2025, s. 13, 219-220. [↑](#footnote-ref-4)
5. Goldarz & Miguel 2021, s. 111–112. [↑](#footnote-ref-5)
6. FEMENA 09/2023, s. 1. [↑](#footnote-ref-6)
7. CHRI 01/2025, s. 4; Ghaffarihosseini et al 2021. [↑](#footnote-ref-7)
8. Ghaffarihosseini et al 2021, s. 162. [↑](#footnote-ref-8)
9. UNGA 12.3.2025, s. 12–13; Iran 2013 § 614. [↑](#footnote-ref-9)
10. FEMENA 6.3.2025. [↑](#footnote-ref-10)
11. CHRI 01/2025, s. 9; UNGA 12.3.2025, s. 10, 12–13. [↑](#footnote-ref-11)
12. FEMENA 2.1.2025. [↑](#footnote-ref-12)
13. UNGA 12.3.2025, s. 15–16. [↑](#footnote-ref-13)
14. CHRI 01/2025, s. 6. [↑](#footnote-ref-14)
15. UNGA 12.3.2025, s. 13–14. [↑](#footnote-ref-15)
16. Babakhani & Miller 2022. [↑](#footnote-ref-16)
17. CHRI 01/2025, s. 8; 20.11.2024. [↑](#footnote-ref-17)
18. UNGA 15.3.2025, s. 10. [↑](#footnote-ref-18)
19. SFI 2025, s. 8. [↑](#footnote-ref-19)
20. Dabagh Fekri et. al. 2025 s. 10 [↑](#footnote-ref-20)
21. Sazman-e Behzisti-ye Keshvar 16.12.2020. [↑](#footnote-ref-21)
22. BBC Persian 21.7.2021. [↑](#footnote-ref-22)
23. Radio Zamaneh 7.3.2022. [↑](#footnote-ref-23)
24. VoA 5.1.2025. [↑](#footnote-ref-24)
25. UNGA 15.3.2025, s. 13. [↑](#footnote-ref-25)
26. Iran International 30.4.2024. [↑](#footnote-ref-26)
27. SFI 2025, s. 4. [↑](#footnote-ref-27)
28. FEMENA 09/2023, s. 6. [↑](#footnote-ref-28)
29. CHRI 01/2025, s 3. [↑](#footnote-ref-29)
30. UNGA 12.3.2025, s. 8. [↑](#footnote-ref-30)
31. SFI 2025, s. 4. [↑](#footnote-ref-31)
32. CHRI 01/2025, s. 2; RFE/RL 3.2.2025; Radio Farda 1.2.2025. [↑](#footnote-ref-32)
33. CHRI 01/2025, s. 10–15. [↑](#footnote-ref-33)
34. SFI 2025, s. 7–8. [↑](#footnote-ref-34)
35. UNGA 12.3.2025, s. 8. [↑](#footnote-ref-35)
36. Iran Wire 7.10.2025. [↑](#footnote-ref-36)
37. UNGA 12.3.2025, s. 8. [↑](#footnote-ref-37)
38. UNGA/HRC 12.3.2025. [↑](#footnote-ref-38)
39. Iran Wire 12.12.2024. [↑](#footnote-ref-39)
40. SFI 2025, s. 9. [↑](#footnote-ref-40)
41. Iran Wire 12.12.2024. [↑](#footnote-ref-41)
42. SFI 2025, s. 2, 5–6, 8. [↑](#footnote-ref-42)
43. UNGA 12.3.2025, s. 4, 6–9,18. [↑](#footnote-ref-43)
44. Afary & Faust 2021, s 1, 11-12. [↑](#footnote-ref-44)
45. Hegland 2021, s. 180. [↑](#footnote-ref-45)
46. Golzard & Miguel 2021, s. 122-123. [↑](#footnote-ref-46)
47. Friedl 2021, s. 170-171. [↑](#footnote-ref-47)
48. FEMENA 6.3.2025. [↑](#footnote-ref-48)
49. Iran 1935 § 1114, 1108. [↑](#footnote-ref-49)
50. UNGA 12.3.2025, s. 15. [↑](#footnote-ref-50)
51. Iran Wire 17.7.2025. [↑](#footnote-ref-51)
52. Iran 1935 § 1041. [↑](#footnote-ref-52)
53. CHRI 10.10.2024. [↑](#footnote-ref-53)
54. CHRI 01/2025, s. 8. [↑](#footnote-ref-54)
55. Iran Focus 24.5.2023. [↑](#footnote-ref-55)
56. Iran Wire 1.4.2022. [↑](#footnote-ref-56)
57. UNGA 12.3.2025, s. 15–16. [↑](#footnote-ref-57)
58. Ahmady 2022a, s. 162-163, 171-172. [↑](#footnote-ref-58)
59. Iran Focus 24.5.2023. [↑](#footnote-ref-59)
60. Ahmady 2022a. [↑](#footnote-ref-60)
61. Ahmady 2022a, s. 202-205. [↑](#footnote-ref-61)
62. Landinfo 5.8.2022, s. 17–18; DIS 2018, s. 6-7. [↑](#footnote-ref-62)
63. Landinfo 5.8.2022, s. 30; DIS 2018, s. 5. [↑](#footnote-ref-63)
64. Vatandoust & Sheipari 2021, s. 70–71. [↑](#footnote-ref-64)
65. Iranin rikoslaki § 221. [↑](#footnote-ref-65)
66. Iran 1935 § 1075. [↑](#footnote-ref-66)
67. Iran International 21.5.2025; Ahmady 2022b, s. 110–111. [↑](#footnote-ref-67)
68. Sahebjame, Maral 2020. [↑](#footnote-ref-68)
69. CHRI 6.3.2025. [↑](#footnote-ref-69)
70. Iran International 21.9.2025. [↑](#footnote-ref-70)
71. UNGA 12.3.2025, s. 4. [↑](#footnote-ref-71)
72. UNGA 18.6.2025, s. 6. [↑](#footnote-ref-72)
73. Vatandoust & Sheipari 2021, s. 66–67. [↑](#footnote-ref-73)
74. Middle East Eye 28.9.2018. [↑](#footnote-ref-74)
75. BBC 24.10.2021. [↑](#footnote-ref-75)
76. Rahbari 2022, s. 4. [↑](#footnote-ref-76)
77. Iran International 21.9.2025. [↑](#footnote-ref-77)
78. Ahmady 2022b, s. 84-85, 114. [↑](#footnote-ref-78)
79. Radio Zamaneh 16.9.2020. [↑](#footnote-ref-79)
80. Iran 1935 § 1167. [↑](#footnote-ref-80)
81. BBC 24.10.2021. [↑](#footnote-ref-81)
82. Iran 1986 § 16-17. [↑](#footnote-ref-82)
83. Radio Zamaneh 16.9.2020; Rahbari 2022, s. 5. [↑](#footnote-ref-83)
84. Radio Zamaneh 16.9.2020. [↑](#footnote-ref-84)
85. BBC 24.10.2021. [↑](#footnote-ref-85)
86. Iran 1935 § 884; Rahbari 2022, s. 6–7. [↑](#footnote-ref-86)
87. FGM/C Research Initiative/ Ahmady 2021, s. 8. [↑](#footnote-ref-87)
88. FGM/C Research Initiative/ Ahmady 2021, s. 9, 14-15. [↑](#footnote-ref-88)
89. FGM/C Research Initiative/ Ahmady 2021, s. 12-18. [↑](#footnote-ref-89)
90. Ahmady 2022c, s. 24. [↑](#footnote-ref-90)
91. Ahmady 2022c, s. 33. [↑](#footnote-ref-91)